Къэхутэныгъэхэм къагъэлъагъуэ
Республикэ перинатальнэ центрым и лэжьыгъэм иджырей IэмалыщIэхэр къыщагъэсэбэпу щIадзэ. ДяпэкIэ сабийхэр зэкIуэцIапхэнукъым, иджы абыхэм щатIагъэ джанэ, гъуэншэдж цIыкIухэр, я Iэхэр, я лъакъуэхэр хуиту ягъэхъеифын хуэдэу.
Перинатальнэ центрым и дохутыр нэхъыщхьэм и къалэнхэр зыгъэзащIэ Кърымщокъал Заремэ зэрыжиIамкIэ, апхуэдэ Iэмалыр куэд щIауэ къагъэсэбэп урысей медицинэ центр пажэхэм. Сабийр быдэу зэкIуэцIыпхэным зэраныгъэ куэд къишэу къалъытэ IэщIагъэлIхэм. Апхуэдэу сабийм и шхужьыр ипкIынымкIэ, Iэпкълъэпкъым лъыр тэмэму щыземыкIуэнымкIэ, псантхуэ, нэгъуэщI узыфэхэр абы къыхэкIынымкIэ шынагъуэ щыIэщ. «Сабий къалъхуагъащIэм дежкIэ тыншыр сыт жыпIэмэ, ар балигъым щиIыгъкIэ щыгъын нэхъ мащIэ щыгъмэщ, гъуэлъыпIэм щилъкIэ хуиту и Iэпкълъэпкъ цIыкIухэр игъэхъеифын хуэдэу зэкIуэцIыпхауэ щытмэщ. Сабийм и Iэпкълъэпкъыр сытым дежи хуиту игъэхъеифу щытын хуейщ, абы щыгъуэм деж куэдкIэ нэхъыфIу зиужьынущ», — жиIащ дохутырым.
Анэмрэ сабиймрэ сытым дежи зэгъусэу щытын папщIэ центрым щытыкIэ псори къыщызэгъэпэщащ. Сабийр дунейм къызэрытехьэм кIэлъыплъ хъунущ бзылъхугъэм и щхьэгъусэр е и Iыхьлыхэм ящыщ зыгуэр. КъалъхуагъащIэм занщIэу анэм и бгъэр ират. Къэхутэныгъэхэм къызэрагъэлъэгъуамкIэ, апхуэдэу ящIмэ, сабийм и хьэлъагъми нэхъ псынщIэу хегъахъуэ, узыфэ зэхуэмыдэхэми нэхъ щыхъума мэхъу.
Фигу къэдгъэкIыжынщи, Къэбэрдей-Балъкъэр перинатальнэ центрыр бзылъхугъэхэм акушер-гинекологие дэIэпыкъуныгъэ ягъуэтынымкIэ республикэм щыIэ IуэхущIапIэхэм я нэхъыщхьэщ. Иджырей IэмэпсымэхэмкIэ, IэщIагъэлI нэсхэмкIэ къызэгъэпэща центрым фIагъ лъагэ зиIэ Iуэхутхьэбзэхэр щызэфIагъэкI. Апхуэдэу Перинатальнэ центрым къыщагъэсэбэп зи хьэлъагъыр грамм 500 фIэкIа мыхъуу дунейм къытехьа сабий цIыкIухэм зэракIэлъыплъ технологиер. Центрым и лэжьакIуэхэм республикэм и лъхуапIэ IуэхущIапIэхэр псори я нэIэм щIэтщ, IэнатIэр ефIэкIуэнымкIэ, а унэтIыныгъэм щIэуэ къыхыхьа Iэмалхэр къагъэсэбэпынымкIэ, фIагъым и жыпхъэу ягъэувахэр ягъэзэщIэнымкIэ сыт и лъэныкъуэкIи чэнджэщэгъу яхуэхъуу.
КъБР-м узыншагъэр хъумэнымрэ курортхэмкIэ и министр Шэт Ирмэ республикэм и Iэтащхьэм и деж Лъэпкъ проектхэр гъэзэщIэнымкIэ щыIэ советым и зи чэзу зэIущIэм щытепсэлъыхьащ центрым и лэжьыгъэр зыхуэдэм. Абы и псалъэхэм къызэрыхэщамкIэ, а IуэхущIапIэм и ехъулIэныгъэфIхэм я щыхьэтщ республикэм демографие щытыкIэр куэдкIэ зэрыщефIэкIуар. КъалъхуагъащIэ сабийуэ дунейм ехыжхэм я бжыгъэр нэгъабэ и апхуэдэ лъэхъэнэм еплъытмэ, 2013 гъэм и япэ мазихым процент 25-кIэ нэхъ мащIэ хъуащ. Апхуэдэу а лъэхъэнэхэр зэбгъапщэмэ, жылагъуэм иIэ хэхъуэми проценти 10-кIэ хэхъуащ.
Щомахуэ Лилэ.
